Á síðasta fundi umhverfis - og landbúnaðarnefndar Borgarbyggðar var rætt um mikilvægi þess að halda við því einstaka útivistarsvæði í Borgarnesi sem kallað hefur verið Bjössaróló . Nefndarmenn voru sammála um að svæðið þyrfti að byggja upp sem menningarverðmæti . Ingibjörg Daníelsdóttir formaður nefndarinnar segir að Bjössaróló geti ekki fallið undir þær reglur sem gilda um leiksvæði almennt og því þurfi frekar að skilgreina hann sem útivistarsvæði . „ Okkur finnst alveg nauðsynlegt að þessu skemmtilega svæði verði haldið við . Bæði er staðsetningin afar sérstök og eins hitt að það er gaman fyrir krakka að sjá hvernig er hægt að nota efnivið á margvíslegan hátt . Hins vegar er rólóinn gerður úr timbri sem er forgengilegra en margt annað og því er viðhaldið mikið . Okkur datt helst í hug að reyna að leita eftir styrkjum hjá fyrirtækjum og í fleiri digra sjóði til nauðsynlegra endurbóta og viðhalds og finna síðan einhvern hagann einstakling til að halda svæðinu við . “ Bjössaróló heitir eftir höfundi sínum og hugsmiði , Birni Guðmundssyni , sem bjó við svæðið og byggði það upp . Til þess nýtti hann efnivið sem kannski hefði ekki komið að notum annars .